Il-Patrun ta' Malta. Insejħulu Missierna. Niċċelebraw xi ħames festi f'ismu. Għandna bosta mkejjen imsemmijin għalih. Saħansitra żewġ gżejjer żgħar. Mhux ta' b'xejn li nsemmuh f'għadd ta' idjomi u espressjonijiet Maltin! Bħal dawn li ġejjin. għażżien daqs is-sejf ta' San Pawl Idjoma perfetta għal min iħobb jitnikker, jintelaq u jitgħażżen. Insomma għal xi ħadd manġapassiġġa u skansafaċendi. Jgħidu li, wara li San Pawl ikkonverta u ma baqax jippersegwita lill-Insara, is-sejf m'użahx aktar. Kien iħallih dejjem fl-għant. U minn hemm nibtet l-espressjoni. Faqgħa, hux? iqalleb daqs it-temp f'San Pawl ta' Jannar Skont qawl antik, nhar San Pawl it-temp iqalleb (jew ibiddel) seba' darbiet. Jgħidu li fil-festa ta' San Pawl, jiġifieri fil-25 ta' Jannar, l-ajru jinbidel kemm-il darba. Għalhekk dan l-għajdut nużawh għal min ikun pinnur, idur ma' kull riħ, ma tistax torbot fuqu għax daqs tazza ilma biex jerġa' jibdielu. Qatt iltqajt ma' xi sinna ta' kelb il-baħar ffossilizzata fil-ġebla Maltija? Dik hi l-famuża lsien San Pawl . Kienu jemmnu li dawn il-fossili huma xbieha ta' lsien San Pawl, tant li kienu jużawhom kontra xi mard jew iqegħduhom madwar għonq it-tfal biex itellgħu s-snien. Ġieli kienu jpoġġuhom fl-ilma jagħli u meta jibred jixorbuh. Kieku llum insibu xi waħda, nintefgħu niżfnu l-Baby Shark. Żgur, mhux forsi. San Pawl ħa l-velenu mil-lifgħa… Dan l-għajdut Enzo Gusman jiġbru fi strofa tal-kanzunetta Żepp u Grezz : "San Pawl, ja Missier tagħna, Li mis-sema tieqaf magħna, Int neħħejt il-velenu 'l-lifgħa U mort tfajtu f'ħalq in-nisa!" Jekk ma jkollniex espressjoni sessista ma nkunux aħna. Toqgħod tgħid, l-irġiel li ħarġu biha, taz-zokkor ilsienhom! Tawh xebgħa tal-Beati Pawli Qlajna damdima tal-Beati Pawli. Inqbadna f'maltempata tal-Beati Pawli. Biex nevitaha, kelli ndur dawra tal-Beati Pawli. Nużawha għal xi ħaġa kbira u goffa, speċjalment jekk tkun negattiva bħal xi xebgħa jew kedda. Ħafna jorbtuha ma' San Pawl, imma m'għandhiex x'taqsam miegħu. Ġ ejja minn I Beati Paoli , li fl-imgħoddi kienu setta sigrieta ta' nies kriminali fi Sqallija. Kienu qishom il-Mafja tal-lum. Bonus: San Pawl bil-fidi Hemm ukoll logħba bil-kliem fuq San Pawl. Jgħidulek San Pawl ġie bil-fidi. U inti tifhimhom li xarrablek idek. Għaċ-ċajt l-ewwel nieħdu!
5 frażijiet b'San Pawl